b"\n_START_ARTICLE_\nEorpwald\n_START_SECTION_\nOr\xc3\xadgens\n_START_PARAGRAPH_\nEorpwald era fill de Raedwald i de la seva esposa de nom desconegut. Va tenir almenys un germ\xc3\xa0 anomenat R\xc3\xa6genhere, i un parent anomenat Sigeberht \xc3\xa9s probable que tamb\xc3\xa9 fos germ\xc3\xa0 seu. Raedwald va escollir noms que comencessin amb les lletres R i E igual com havia fet el seu pare amb ell i Eni, aix\xc3\xb2 fa pensar que potser Eorpwald era el germ\xc3\xa0 menut i que probablement va succeir el seu pare perqu\xc3\xa8 el germ\xc3\xa0 gran va morir en la batalla del 616. No est\xc3\xa0 clar si, com diu Beda, Sigebert i Eorpwald eren germans o si compartien la mateixa mare per\xc3\xb2 tenien diferent pare, com afirma Guillem de Malmesbury en la seva cr\xc3\xb2nica del segle XII. Segons la historiadora Barbara Yorke, Sigebert podria ser un membre d'una branca diferent dels Wuffingas que, igual com el seu rival, es van veure for\xc3\xa7ats a viure en l'exili per tal d'assegurar que Eorpwald fos rei.\n_START_SECTION_\nRegnat\n_START_PARAGRAPH_\nEorpwald encara era pag\xc3\xa0 quan va ser nomenat rei, despr\xc3\xa9s de la mort de Raedwald vers l'any 624. L'historiador Kirby assegura que Sigeberht va fugir de l'\xc3\x80nglia de l'Est cap al pa\xc3\xads dels francs a causa de la revolta que va haver poc despr\xc3\xa9s de l'ascensi\xc3\xb3 al tron d'Eorpwald  ocasionada per les tensions entre cristians i pagans, durant la qual Sigeberht va perdre influ\xc3\xa8ncies. L'any 627, Edwin de North\xc3\xbambria va tornar a engegar una campanya de cristianitzaci\xc3\xb3 pel seu pa\xc3\xads i tamb\xc3\xa9 per Lindsey i l'\xc3\x80nglia de l'Est i va conv\xc3\xa8ncer Eorpwald de convertir-se a la nova fe. Probablement aix\xc3\xb2 va passar el 627, tenint en compte quan F\xc3\xa8lix de Borgonya va ser nomenat el primer bisbe de l'\xc3\x80nglia de l'Est. En canvi a la Cr\xc3\xb2nica anglosaxona es diu que es va batejar l'any 632._NEWLINE_No se sap si el bateig va ser a l'\xc3\x80nglia de l'Est, a North\xc3\xbambria o a Kent, per\xc3\xb2 \xc3\xa9s molt probable que Edwin, que per ser el governant de m\xc3\xa9s edat, fos el padr\xc3\xad. Higham suggereix que per manca d'esgl\xc3\xa9sia i de sacerdots al seu pa\xc3\xads, an\xc3\xa9s a batejar-se a North\xc3\xbambria on la cerim\xc3\xb2nia l'hauria oficiat el bisbe Paul\xc3\xad. La manera com es va convertir indica que probablement Eorpwald era un rei subordinat a Edwin, que era el seu bretwalda._NEWLINE_Despr\xc3\xa9s del seu bateig, els sacerdots missioners devien trobar m\xc3\xa9s f\xc3\xa0cil evangelitzar el pa\xc3\xads i eliminar les pr\xc3\xa0ctiques paganes. La conversi\xc3\xb3 va tenir beneficis pol\xc3\xadtics per al rei Edwin que des de llavors tindria com a aliats tots el territoris de la costa est, llevat d'Essex.\n_START_SECTION_\nMort i m\xc3\xa0rtir\n_START_PARAGRAPH_\nPoc despr\xc3\xa9s de la seva conversi\xc3\xb3 Eorpwald va ser assassinat per un pag\xc3\xa0 anomenat Ricberht el qual va assumir el poder durant tres anys._NEWLINE_Eorpwald va ser el primer rei anglosax\xc3\xb3 que va morir com a m\xc3\xa0rtir, a causa de la seva fe. Beda no narra les circumst\xc3\xa0ncies de l'assassinat, no se sap si Ricberht era el representant d'una facci\xc3\xb3 interna anticristiana o si li van fer l'enc\xc3\xa0rrec des d'un altre pa\xc3\xads per tal de reduir la influ\xc3\xa8ncia d'Edwin entre els anglosaxons. El retorn de l'\xc3\x80nglia de l'Est a un govern liderat per pagans no significa necess\xc3\xa0riament que hi hagu\xc3\xa9s una gran divisi\xc3\xb3 entre pagans i cristians, sin\xc3\xb3 que podria expressar una reacci\xc3\xb3 davant una proposta que venia d'un rei de fora, Edwin, una negativa a quedar sotmesos a ell. _NEWLINE_Eorpwald podria ser un dels ocupants de les tombes trobades a Sutton Hoo._NEWLINE_El seu nom apareix en la Completa hist\xc3\xb2ria dels m\xc3\xa0rtirs brit\xc3\xa0nics, escrita per Fleming el 1904, per\xc3\xb2 es desconeix si va tenir un dia del calendari dedicat."